Komisijos sprendimas
2001 m. vasario 15 d.
iš dalies keičiantis Sprendimą 97/252/EB, pateikiantį laikinus trečiųjų šalių įmonių, iš kurių valstybės narės leidžia importuoti žmonėms vartoti skirtą pieną ir pieno produktus, sąrašus
(pranešta dokumentu Nr. C(2001) 378)
(tekstas svarbus EEE)
(2001/177/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB, dėl trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus ar gyvus dvigeldžius moliuskus, laikinų sąrašų pereinamajam laikotarpiui sudarymo sąlygų [1] su paskutiniais pakeitimais, padarytais Tarybos sprendimu 98/603/EB [2], ypač į jo 5 straipsnį,
kadangi:
(1) Komisijos sprendimas 95/340/EB [3] su paskutiniais pakeitimais, padarytais Sprendimu 96/584/EB [4], pateikia valstybių, kurios nėra narės, iš kurių valstybės narės leidžia importuoti pieną ir pieno produktus, sąrašą.
(2) Sveikatos ir veterinarijos reikalavimai importui ir sertifikavimo reikalavimai, taikomi žmonėms vartoti skirtiems pieno ir pieno produktams, importuojamiems iš minėtame sąraše išvardytų šalių, nustatyti atitinkamai Komisijos sprendimuose 95/342/EB [5] ir 95/343/EB [6] su paskutiniais pakeitimais, padarytais Sprendimu 97/115/EB [7].
(3) Kai kurios valstybės, kurios nėra narės, Komisijai yra pateikusios įmonių sąrašus ir garantijas, kad jos atitinka visus atitinkamus Bendrijos sveikatos reikalavimus ir kad juos pažeidus importo į Europos bendriją veikla atitinkamoje įmonėje bus sustabdyta.
(4) Kai kurios valstybės, kurios nėra narės, Komisijai yra pateikusios atitinkamą monitoringo planą ir programą likučiams žmonėms skirtuose pieno ir pieno produktuose tirti, kaip reikalaujama pagal Direktyvą 96/23/EB [8].
(5) Komisijos sprendimas 97/252/EB [9] su paskutiniais pakeitimais, padarytais Sprendimu 1999/52/EB [10], pateikė laikinus valstybių, kurios nėra narės, įmonių, iš kurių valstybės narės leidžia importuoti žmonėms vartoti skirtą pieną ir pieno pagrindo produktus, sąrašus.
(6) Kai kurios valstybės, kurios nėra narės, yra pranešusios Sprendime 97/252/EB pateiktų įmonių sąrašų pakeitimus ir pateikusios Komisijai patenkinamas garantijas, kad jos atitinka eksportui į Bendriją nustatytus Bendrijos sveikatos reikalavimus.
(7) Valstybėms narėms apie šiuos pakeitimus pranešta Sprendimo 95/408/EB 5 straipsnyje nustatyta tvarka.
(8) Maisto ir veterinarijos tarnyba atliko inspekciją daugumoje tokiuose sąrašuose išvardytų šalių ir apsilankė reprezentaciniame įmonių skaičiuje patikrinti, ar jose laikomasi Bendrijos reikalavimų, bei kompetentingų institucijų pateiktų garantijų galiojimą.
(9) Pagal Sprendimo 95/408/EB 2 straipsnio 4 dalį, tos valstybių, kurios nėra narės, įmonės, kurių Komisija dar netikrino vietoje, tačiau kurios atitinka visas kitas 2 straipsnio 1 dalies sąlygas, gali būti įtrauktos į tokius sąrašus. Tačiau importui iš tokių įmonių neatitiks reikalavimų, kai taikomi ne visi fiziniai patikrinimai.
(10) Pagal Sprendimo 95/408/EB 5 straipsnio 4 dalį, Komisija reguliariai priima sprendimus, būtinus įmonių sąrašams atnaujinti, ir juos skelbia Europos Bendrijų oficialiajame leidinyje.
(11) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 97/252/EB priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2001 vasario 15 d.